সুনীল নারাইন নেটে বোলিং শুরু করে দিলেন। ক্যারিবিয়ান রহস্য-স্পিনার মঙ্গলবার রাজকোটে কলকাতা নাইট রাইডার্স শিবিরে যোগ দিয়েছেন। বুধবার নেটে দীর্ঘক্ষণ বল করেছেন। বোলিং অ্যাকশনে গত বছরের তুলনায় ফের কিছুটা পরিবর্তন এনেছেন ওয়েস্ট ইন্ডিজের অফস্পিনার।
কিন্তু প্রধান স্পিনারের উপস্থিতিও কি আইপিএল অভিযান শুরু করার আগে কেকেআর শিবিরকে পুরোপুরি নিশ্চিন্ত করতে পারছে? সৌরাষ্ট্র ক্রিকেট সংস্থার কিউরেটর রসিক মাকওয়ানা যা পূর্বাভাস দিচ্ছেন, তাতে নাইটদের স্পিন-অস্ত্রকেই তো বিপন্ন দেখাচ্ছে!
কাল, শুক্রবার রাজকোটে যে পিচে গুজরাত লায়ন্সের বিরুদ্ধে খেলবেন গৌতম গম্ভীররা, বুধবার পর্যন্ত তাতে পুরু ঘাসের আচ্ছাদন। কিউরেটর মাকওয়ানা সন্ধ্যার দিকে রাজকোট থেকে মোবাইল ফোনে বলছিলেন, ‘‘পিচে গতি ও বাউন্স— দুই’ই থাকবে। পেসাররা বাড়তি সাহায্য পাবে।’’ তাহলে কি পেসারদের হাতেই ম্যাচের ভবিষ্যৎ নির্ভর করছে? মাকওয়ানা বললেন, ‘‘না, না। টি-টোয়েন্টি তো শুধু বোলারদের খেলা নয়। বল পড়ে ব্যাটে ভালভাবে আসবে বলে ব্যাটসম্যানেরাও উপভোগ করবে। স্ট্রোক খেলতে সুবিধা হবে। বড় রানের ম্যাচ হবে।’’ সেই সঙ্গে নাইটদের উদ্বেগ বাড়িয়ে মাকওয়ানা বলে দিলেন, ‘‘স্পিনাররা এই পিচে হয়তো খুব বেশি কার্যকরী হবে না।’’
কিউরেটরের পূর্বাভাস নাইট শিবিরকে চিন্তিত করে তুলেছে বলে খবর। এমনিতে স্পিনাররাই বরাবর কেকেআরের প্রধান ভরসা। মন্থর গতির ঘূর্ণি উইকেটই নাইটদের পছন্দের তালিকায় উপরের দিকে থেকেছে বরাবর। যদিও রাজকোটে বিকল্প চিন্তাভাবনা করতে হচ্ছে। নাইটদের চিন্তা বাড়াচ্ছে উমেশ যাদবের অনুপস্থিতি। অস্ট্রেলিয়ার বিরুদ্ধে টেস্ট সিরিজ খেলে বিশ্রামে থাকা উমেশ’কে প্রথম দুই ম্যাচে পাচ্ছে না কেকেআর। চোট রয়েছে নিউজিল্যান্ডের পেসার ট্রেন্ট বোল্টেরও এবং প্রথম ম্যাচে সম্ভবত তাঁকে ছাড়াই নামতে হবে কেকেআর’কে।
রাজকোটে কেকেআর শিবিরে খোঁজ নিয়ে জানা গেল, পিচ দেখার পর প্রথম একাদশ নিয়ে নতুন করে ভাবতে হচ্ছে টিম ম্যানেজমেন্টকেও। কেউ কেউ বললেন, বুধবার মাঠে গিয়ে আউটফিল্ডের সঙ্গে বাইশ গজের তফাতই করতে পারছিলেন না। পরিবর্তিত পরিস্থিতিতে ইংল্যান্ডের ক্রিস ওক্‌সের ওপর বাজি ধরছে কেকেআর। বুধবার নেটে ওক্‌সের বোলিং প্রভাবিত করেছে দলের থিঙ্ক ট্যাঙ্ককে। গুজরাতের বিরুদ্ধে ইংল্যান্ডের ডানহাতি জোরে বোলার কার্যকরী ভূমিকা নিতে পারেন বলে মনে করা হচ্ছে। পাশাপাশি ব্যাট হাতে বড় শটও খেলতে পারেন ওক্‌স। যা ভরসা দিচ্ছে দলকে।
কিউরেটর জানালেন, ম্যাচের চব্বিশ ঘণ্টা আগে ঘাস কিছুটা ছাঁটা হবে। তবে রাজকোটে ম্যাচের রাশ সম্ভবত পেসারদের হাতেই থাকতে চলেছে।